ร้านมธุรส ร้านเก่าแก่ในย่าน เป็นทั้งร้านกับข้าวแบบข้าวราดแกง อาหารตามสั่งที่ทานกับข้าวหรือข้าวต้ม ของสดใหม่ผัดมาใหม่ๆ อร่อยดีจ่ะ จัดไป 4 ดาว

ร้านนี้ตั้งอยู่บริเวณปากซอยเทศบาล 25 (จะเป็นซอยแยกไฟแดงพอดี) ก่อนถึงแยกบ้านฉางหากมาทางฝั่งขาไปเมืองระยอง ไม่มีที่จอด แต่สามารถจอดได้ริมทางตามถนนในซอย  ด้านหน้าจะเป็นส่วนของที่ขายข้าวแกง สามารถสั่งเป็นอาหารตามสั่งได้แบบที่ทานกับข้าวต้ม 

ปลากระพงทอดราดน้ำปลา  เมนูง่ายๆมาเร็ว เนื้อปลาสดดีค่ะ อาจจะไม่ฉ่ำและทอดไม่กรอบเท่าไร แต่ว่ารสชาติอร่อยดี เสริฟมากับนำจิ้มยำมะม่วงรสเปรี้ยวสะใจดี

แกงเลียงกุ้งสด  แกงเลียงผัดมาเต็ม เห็ดฟาง ข้าวโพดอ่อน ฟักทอง ตำลึง ใบแมงลัก  น้ำซุปหอมกะปิ รสชาติเข้มข้น ไม่เผ็ดร้อนพริกไทยมากนัก จานนี้ถือว่าโอเคค่ะ 

ไหลบัวผัดกะปิ  จานนี้ห้ามพลาด เป็นไหลบัวสดกรอบนำมาผัดกับกะปิ ใส่พริกขี้หนูสดทุบมาหยาบๆ และพริกชี้ฟ้าใหญ่  รสชาติออกไปทางหวาน แต่เข้มข้นและหอมกะปิดีคะ่ 

คะน้าปลาเค็ม  ผัดมาแบบคะน้ากรอบกับปลาเค็มหอมๆ ทานกับข้าวต้มเพลินดี

โดยรวมก็เป็นร้านข้าวต้มกุ้ยร้านเก่าแก่ในย่าน มีเมนูให้เลือกเยอะดี วัตถุดิบสดใหม่ ผัดสดกรอบ ทำใหม่ๆร้อนๆอร่อยดีค่ะ ราคามื้อนี้ตกหัวละ 200 บาท เป็นร้านที่น่าแวะมาหาข้าวต้มทานกันง่ายๆยามดึก